Auditor's report — BBL, period 2011Q2 (audited, opinion: qualified)
Auditor firm: Deloitte
Signing partner: เพิ่มศักดิ์  วงศ์พัชรปกรณ์
Signed: 2011-08-23

รายงานของผู้สอบบัญชีรับอนุญาต

เสนอผู้ถือหุ้นและคณะกรรมการ

ธนาคารกรุงเทพ จำกัด (มหาชน)

ข้าพเจ้าได้ตรวจสอบงบแสดงฐานะการเงินรวมของธนาคารกรุงเทพ จำกัด (มหาชน) และบริษัทย่อยและงบแสดงฐานะการเงินเฉพาะธนาคาร ของธนาคารกรุงเทพ จำกัด (มหาชน) ณ วันที่30 มิถุนายน 2554 และวันที่ 31 ธันวาคม 2553 งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของเจ้าของรวม และงบกระแสเงินสดรวม และงบกำไรขาดทุนเบ็ดเสร็จ งบแสดงการเปลี่ยนแปลงส่วนของเจ้าของ และงบกระแสเงินสดเฉพาะธนาคารสำหรับงวดครึ่งปีสิ้นสุดวันที่ 30 มิถุนายน 2554 และ 2553 ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้ ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะธนาคารตามที่กล่าวในวรรคแรกแสดงฐานะการเงินของธนาคารกรุงเทพ จำกัด (มหาชน) และบริษัทย่อย และของธนาคารกรุงเทพ จำกัด (มหาชน) ณ วันที่ 30 มิถุนายน 2554 และวันที่ 31 ธันวาคม 2553 ผลการดำเนินงานและกระแสเงินสดสำหรับงวดครึ่งปีสิ้นสุดวันที่ 30 มิถุนายน 2554 และ 2553 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยที่มิใช่เป็นการแสดงความเห็นอย่างมีเงื่อนไข ตามที่ได้กล่าวไว้ในหมายเหตุประกอบ งบการเงินข้อ 6.31 ธนาคารและบริษัทย่อยได้นำนโยบายการบัญชีใหม่เกี่ยวกับผลประโยชน์ของพนักงานมาถือปฏิบัติสำหรับงบการเงินรวมและงบการเงินเฉพาะธนาคารสำหรับปีสิ้นสุดวันที่ 31 ธันวาคม 2553 ก่อนมาตรฐานการบัญชีเรื่องดังกล่าวมีผลบังคับใช้ อย่างไรก็ตาม งบการเงินรวมและ งบการเงินเฉพาะธนาคารสำหรับงวดครึ่งปีสิ้นสุดวันที่ 30 มิถุนายน 2553 ที่ธนาคารและบริษัทย่อย เคยนำเสนอยังไม่ได้ใช้นโยบายการบัญชีดังกล่าว ดังนั้น งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของเจ้าของรวม และงบกระแสเงินสดรวม และงบกำไรขาดทุนเบ็ดเสร็จ งบแสดงการเปลี่ยนแปลง ส่วนของเจ้าของ และงบกระแสเงินสดเฉพาะธนาคาร สำหรับงวดครึ่งปีสิ้นสุดวันที่ 30 มิถุนายน 2553 ที่นำมาแสดงเปรียบเทียบ จึงได้มีการปรับย้อนหลังเพื่อให้เป็นไปตามนโยบายการบัญชีใหม่ดังกล่าว

ตามที่กล่าวไว้ในหมายเหตุประกอบงบการเงินข้อ 2 ตั้งแต่วันที่ 1 มกราคม 2554 ธนาคารและบริษัทย่อยได้ใช้มาตรฐานการรายงานทางการเงินที่ออกใหม่และปรับปรุงใหม่โดยสภาวิชาชีพบัญชี และได้แสดงรายการในงบการเงินตามประกาศธนาคารแห่งประเทศไทย เรื่อง การจัดทำและการประกาศงบการเงินของธนาคารพาณิชย์และบริษัทโฮลดิ้งที่เป็นบริษัทแม่ของกลุ่มธุรกิจทางการเงิน ซึ่งกำหนดให้ถือปฏิบัติกับงบการเงินสำหรับรอบระยะเวลาบัญชีที่เริ่มในหรือหลังวันที่ 1 มกราคม 2554 เป็นต้นไป เพื่อจัดทำและนำเสนองบการเงินนี้ งบการเงินรวมและงบการเงินเฉพาะธนาคารสำหรับงวดครึ่งปีสิ้นสุดวันที่ 30 มิถุนายน 2553 และงบแสดงฐานะการเงินรวมและงบแสดงฐานะการเงินเฉพาะธนาคาร ณ วันที่ 31 ธันวาคม 2553 ที่นำมาแสดงเปรียบเทียบ ได้แสดงตามรูปแบบใหม่เพื่อให้สอดคล้องกับงบการเงินรวมและงบการเงินเฉพาะธนาคารสำหรับงวดครึ่งปีสิ้นสุดวันที่ 30 มิถุนายน 2554 ตามมาตรฐานการรายงานทางการเงินและประกาศของธนาคารแห่งประเทศไทยดังกล่าว

นอกจากนั้น ข้าพเจ้าได้สอบทานงบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะธนาคาร สำหรับไตรมาสสิ้นสุดวันที่ 30 มิถุนายน 2554 และ 2553 ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้ ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการสอบทานของข้าพเจ้า

ข้าพเจ้าได้ปฏิบัติงานสอบทานตามมาตรฐานการสอบบัญชีที่เกี่ยวกับการสอบทาน ซึ่งกำหนดให้ข้าพเจ้าต้องวางแผนและปฏิบัติงานสอบทานเพื่อให้ได้ความเชื่อมั่นอย่างพอประมาณว่า งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ การสอบทานนี้มีขอบเขตจำกัดโดยส่วนใหญ่ใช้วิธีการสอบถามบุคลากรของกิจการ และการวิเคราะห์เปรียบเทียบข้อมูลทางการเงิน จึงให้ความเชื่อมั่นน้อยกว่าการตรวจสอบตามมาตรฐานการสอบบัญชีที่รับรองทั่วไป ดังนั้นข้าพเจ้าจึงไม่อาจแสดงความเห็นต่องบการเงินที่สอบทานได้

ข้าพเจ้าไม่พบสิ่งที่เป็นเหตุให้เชื่อว่า งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะธนาคาร ตามที่กล่าวในวรรคที่หกไม่ถูกต้องตามที่ควรในสาระสำคัญตามหลักการบัญชีที่รับรองทั่วไปจากการสอบทานของข้าพเจ้า

ตามที่ได้กล่าวไว้ในวรรคที่สี่และหมายเหตุประกอบงบการเงินข้อ 6.31 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะธนาคาร สำหรับไตรมาสสิ้นสุดวันที่ 30 มิถุนายน 2553 
ที่นำมาแสดงเปรียบเทียบก็ได้มีการปรับย้อนหลังเพื่อใช้นโยบายการบัญชีใหม่เกี่ยวกับผลประโยชน์ของพนักงานแล้ว

ตามที่กล่าวไว้ในวรรคที่ห้าและหมายเหตุประกอบงบการเงินข้อ 2 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะธนาคาร สำหรับไตรมาสสิ้นสุดวันที่ 30 มิถุนายน 2553 ที่นำมาแสดงเปรียบเทียบ ก็ได้มีการแสดงตามรูปแบบใหม่เพื่อให้สอดคล้องกับงบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะธนาคารสำหรับไตรมาสสิ้นสุดวันที่ 30 มิถุนายน 2554 ตามมาตรฐานการรายงานทางการเงินและประกาศของธนาคารแห่งประเทศไทยดังกล่าว

เพิ่มศักดิ์  วงศ์พัชรปกรณ์

## กรุงเทพมหานคร	ผู้สอบบัญชีรับอนุญาตเลขทะเบียน 3427

วันที่ 23 สิงหาคม 2554	บริษัท ดีลอยท์ ทู้ช โธมัทสุ ไชยยศ สอบบัญชี จำกัด